**ΝΟΜΟΣ ΠΟΥ ΠΡΟΝΟΕΙ ΓΙΑ ΤΗΝ ΠΑΡΟΧΗ ΠΡΟΤΕΡΑΙΟΤΗΤΑΣ ΣΕ ΧΩΡΟΥΣ ΕΞΥΠΗΡΕΤΗΣΗΣ ΚΟΙΝΟΥ ΣΕ ΚΑΘΟΡΙΣΜΕΝΕΣ ΟΜΑΔΕΣ ΠΛΗΘΥΣΜΟΥ**

|  |  |  |  |
| --- | --- | --- | --- |
| Προοίμιο. | ΕΠΕΙΔΗ, με το Άρθρο 28 του Συντάγματος διασφαλίζεται η αρχή της ισότητας και της ίσης μεταχείρισης, των ατόμων ενώπιον του νόμου, της διοίκησης και της δικαιοσύνης, | | |
|  |  | | |
|  | ΚΑΙ ΕΠΕΙΔΗ, η αρχή της ίσης μεταχείρισης απαιτεί την ίση ή ομοιόμορφη μεταχείριση όλων των ατόμων που τελούν κάτω από τις ίδιες ή παρόμοιες συνθήκες και επιτρέπει την διακριτική μεταχείριση προς όφελος των ατόμων με ιδιαιτερότητες προς απάλειψη των δυσκολίων που παραδεκτώς υφίστανται τα εν λόγω άτομα, | | |
|  |  | | |
| 8(ΙΙΙ) του 2011. | KAI ΕΠΕΙΔΗ, η Κυπριακή Δημοκρατία έχει κυρώσει με τον υπ’ Αρ. 8(ΙΙΙ) του 2011 Νόμο, τη Σύμβαση για τα Δικαιώματα των Ατόμων με Αναπηρίες και το Προαιρετικό της Πρωτόκολλο, όπως αυτά έχουν υιοθετηθεί από την Γενική Συνέλευση των Ηνωμένων Εθνών, | | |
|  |  | | |
|  | ΚΑΙ ΕΠΕΙΔΗ, στην Παγκόσμια Έκθεση του Παγκόσμιου Οργανισμού Υγείας, η ενεργός και υγιής γήρανση (Active Healthy Ageing-AHA) ορίζεται ως «η διαδικασία ανάπτυξης και διατήρησης της λειτουργικής ικανότητας που επιτρέπει ευημερία σε μεγαλύτερη ηλικία», | | |
|  |  | | |
|  | Για όλους αυτούς τους λόγους, η Βουλή των Αντιπροσώπων ψηφίζει ως ακολούθως: | | |
|  |  | | |
| Συνοπτικός  τίτλος. | 1. Ο παρών Νόµος θα αναφέρεται ως ο περί της Παροχής Προτεραιότητας σε Χώρους Εξυπηρέτησης Κοινού σε Καθορισμένες Ομάδες Πληθυσμού Νόμος του 2023. | | |
|  |  | | |
| Ερμηνεία. | 2.-(1) Στον παρόντα Νόμο, εκτός εάν από το κείμενο προκύπτει διαφορετική έννοια- | | |
|  |  | | |
|  | «αρμόδια αρχή» σημαίνει τον Υπουργό Εργασίας και Κοινωνικών Ασφαλίσεων∙ | | |
|  |  | | |
| 127(Ι) του 2000  57(Ι) του 2004  72(Ι) του 2007  102(Ι) του 2007  63(Ι) του 2014  22(Ι) του 2015  182(Ι) του 2017  56(Ι) του 2021. | «άτομο με αναπηρία» σημαίνει το φυσικό πρόσωπο με αναπηρία, όπως αυτή ορίζεται στο άρθρο 2 του περί Ατόμων με Αναπηρίες Νόμου∙ | | |
|  |  | | |
|  | «Ευρωπαϊκή Κάρτα Αναπηρίας» σημαίνει την κάρτα που εκδίδεται από το Τμήμα Κοινωνικής Ενσωμάτωσης Ατόμων με Αναπηρίες του Υπουργείου Εργασίας και Κοινωνικών Ασφαλίσεων∙ | | |
|  |  | | |
| 40 του 1978  89(Ι) του 2000  35(Ι) του 2013  206(Ι) του 2014. | «ιατρικό ίδρυμα» έχει την έννοια που αποδίδεται στον όρο αυτό από τις διατάξεις του περί Ιατρικών Ιδρυμάτων και Υπηρεσιών (Ρύθμισις και Τέλη) Νόμου∙ | | |
|  |  | | |
| 89(Ι) του 2001  134(Ι) του 2002  101(Ι) του 2004  62(Ι) του 2005  74(Ι) του 2017  25(Ι) του 2020  180(Ι) του 2022. | «ιδιωτικό νοσηλευτήριο» έχει την έννοια που αποδίδεται στον όρο αυτό από τις διατάξεις του περί Γενικού Συστήματος Υγείας Νόμου∙ | | |
|  |  | | |
|  | «καθορισμένη ομάδα πληθυσμού» σημαίνει- | | |
|  |  | | |
|  | (α) | άτομα με αναπηρία, | |
|  |  |  | |
|  | (β) | άτομα ηλικίας άνω των εβδομήντα πέντε (75) ετών⋅ | |
|  |  |  | |
|  | «νοσηλευτήριο» έχει την έννοια που αποδίδεται στον όρο αυτό από τις διατάξεις του περί Γενικού Συστήματος Υγείας Νόμου∙ | | |
|  |  |  | |
|  | «πάροχος υπηρεσιών» σημαίνει φυσικό ή νομικό πρόσωπο, το οποίο προσφέρει υπηρεσίες ή αγαθά στο ευρύ κοινό⋅ | | |
|  |  | | |
| 88(Ι) του 2020  220(Ι) του 2022. | «Υπηρεσία Επιθεωρήσεων» έχει την έννοια που αποδίδεται στον όρο αυτό από τις διατάξεις του περί της Σύστασης Υπηρεσίας Επιθεωρήσεων στο Υπουργείο Εργασίας και Κοινωνικών Ασφαλίσεων Νόμου⋅ | | |
|  |  | | |
|  | «χώρος εξυπηρέτησης κοινού» σημαίνει κάθε χώρο ιδιωτικής επιχείρησης ή της δημόσιας υπηρεσίας ή του ευρύτερου δημόσιου τομέα, στον οποίο παρέχονται υπηρεσίες ή αγαθά από πάροχο υπηρεσιών με εξαίρεση νοσηλευτήριο, ιδιωτικό νοσηλευτήριο και ιατρικό ίδρυμα. | | |
|  |  | | |
| Σκοπός του παρόντος  Νόμου. | 3. Σκοπός του παρόντος Νόμου είναι η κατά προτεραιότητα εξυπηρέτηση ατόμων που εμπίπτουν σε καθορισμένη ομάδα πληθυσμού, με την παραχώρηση ιδιαίτερων διευκολύνσεων σε χώρους εξυπηρέτησης του κοινού, δεδομένου ότι τα πρόσωπα αυτά λόγω των ιδιαίτερων χαρακτηριστικών τους έχουν ανάγκη τοιαύτης κατά προτεραιότητα εξυπηρέτησης. | | |
|  |  | | |
| Υποχρεώσεις παρόχων υπηρεσιών. | 4. Ο πάροχος υπηρεσιών αναρτά σε περίοπτη θέση του χώρου εξυπηρέτησης κοινού στον οποίο λειτουργεί ταμείο, πινακίδα στην οποία αναγράφεται η παροχή προτεραιότητας στην εξυπηρέτηση ατόμων που εμπίπτουν σε καθορισμένη ομάδα πληθυσμού, με ειδική αναφορά σε κάθε τέτοια ομάδα: | | |
|  |  | | |
|  | Νοείται ότι, στην εν λόγω πινακίδα η παροχή προτεραιότητας αναγράφεται και στη γραφή για τυφλούς Braille και σε μεγέθυνση της συνηθισμένης γραφής: | | |
|  |  | | |
|  | Νοείται περαιτέρω ότι, σε χώρο εξυπηρέτησης κοινού στον οποίο ο πάροχος υπηρεσιών έχει σε λειτουργία δέκα (10) ή περισσότερα ταμεία εξυπηρέτησης, ένα (1) τουλάχιστον εξ’ αυτών διατίθεται αποκλειστικά για σκοπούς παροχής προτεραιότητας στην εξυπηρέτηση ατόμων που εμπίπτουν σε καθορισμένη ομάδα πληθυσμού. | | |
|  |  | | |
| Παροχή προτεραιότητας εξυπηρέτησης. | 5. Προτεραιότητα εξυπηρέτησης παρέχεται σε άτομο το οποίο εμπίπτει σε καθορισμένη ομάδα πληθυσμού με την επίδειξη- | | |
|  |  | | |
|  | (α) | στην περίπτωση ατόμου με αναπηρία της Ευρωπαϊκής Κάρτας Αναπηρίας∙ | |
|  |  | | |
|  | (β) | στην περίπτωση ατόμου άνω των εβδομήντα πέντε (75) ετών του δελτίου ταυτότητας. | |
|  |  | | |
| Επιθεώρηση χώρων εξυπηρέτησης κοινού. | 6. Η επιθεώρηση χώρου εξυπηρέτησης κοινού που αποτελεί χώρο ιδιωτικής επιχείρησης, για σκοπούς ελέγχου της εφαρμογής των διατάξεων του παρόντος Νόμου, διέπεται από τις διατάξεις του περί Σύστασης Υπηρεσίας Επιθεωρήσεων στο Υπουργείο Εργασίας και Κοινωνικών Ασφαλίσεων Νόμου και διενεργείται από την Υπηρεσία Επιθεωρήσεων: | | |
|  |  | | |
|  | Νοείται ότι, ο έλεγχος της τήρησης των διατάξεων του παρόντος Νόμου, αναφορικά με χώρο εξυπηρέτησης κοινού ο οποίος αποτελεί χώρο δημόσιας υπηρεσίας ή του ευρύτερου δημόσιου τομέα, διέπεται από τις διατάξεις του περί Σύστασης Υπηρεσίας Επιθεωρήσεων στο Υπουργείο Εργασίας και Κοινωνικών Ασφαλίσεων Νόμου και διενεργείται από την Υπηρεσία Επιθεωρήσεων σε συνεργασία με τις επαρχιακές διοικήσεις. | | |
|  |  | | |
| Διοικητική κύρωση. | 7. Πάροχος υπηρεσιών ο οποίος παραβαίνει τις διατάξεις των άρθρων 4 και 5 υπόκειται σε διοικητική κύρωση ύψους διακοσίων πενήντα ευρώ (€250). | | |
|  |  | | |
| Έκδοση Κανονισμών. | 8.-(1) Το Υπουργικό Συμβούλιο δύναται να εκδίδει Κανονισμούς για την καλύτερη εφαρμογή των διατάξεων του παρόντος Νόμου. | | |
|  |  | | |
|  | (2) Άνευ επηρεασμού της γενικότητας του εδαφίου (1), Κανονισμοί που εκδίδονται δυνάμει του παρόντος άρθρου, δύναται να προβλέπουν ειδικότερα για- | | |
|  |  | | |
|  | (α) | | τον τρόπο ενημέρωσης των πολιτών από την αρμόδια αρχή για τα προβλεπόμενα στον παρόντα Νόμο δικαιώματα των ατόμων που εμπίπτουν στις καθορισμένες ομάδες πληθυσμού, και |
|  |  | |  |
|  | (β) | | την εκπαίδευση του προσωπικού σε χώρους εξυπηρέτησης του κοινού, σχετικά με τον τρόπο εφαρμογής της παροχής προτεραιότητας σε καθορισμένη ομάδα του πληθυσμού και εν γένει των διατάξεων του παρόντος Νόμου. |
|  |  | | |
| Έναρξη της ισχύος του παρόντος  Νόμου. | 9. Ο παρών Νόμος τίθεται σε ισχύ έξι (6) μήνες από την ημερομηνία δημοσίευσής του στην Επίσημη Εφημερίδα της Δημοκρατίας. | | |

Αρ. Φακ.: 23.02.062.065-2021

ΝΠ/ΓΧ